মাদারীপুর জেলার শিবচরের চরাঞ্চলে এক নারী বাউলশিল্পী (২৮) গণধর্ষণের শিকার হয়েছেন। গতকাল বৃহস্পতিবার রাতে বিয়ের প্রলোভন দেখিয়ে তাঁকে গণধর্ষণ করা হয়। আজ শুক্রবার দুপুরে এ ব্যাপারে শিবচর থানায় একটি অভিযোগ দায়ের করা হয়েছে।  এলাকাবাসী ও পরিবার সূত্র জানায়, শিবচর উপজেলার হাওলাদারকান্দি গ্রামের একজন নারী বাউলশিল্পী গান গেয়েই সংসার চালান। প্রায় দুই বছর আগে স্বামীর মৃত্যুর পর থেকে তিনি বাবার বাড়ির পাশে বাস করছেন।  কাওরাকান্দি ফেরিঘাট এলাকার হোটেলমালিক সেলিম হাওলাদার  বাউলশিল্পীকে বারবার বিয়ের প্রস্তাব দেন। একপর্যায়ে বাউলশিল্পী বিয়েতে রাজি হন। গতকাল রাতে সেলিম হাওলাদার তাঁর বন্ধু আবদুস ছালাম ঢালীর বাড়িতে বিয়ে হবে বলে বাউলশিল্পীকে নিয়ে রওনা হন। পথে চর জানাজাত ইউনিয়নের ঢালীকান্দি কবরস্থানসংলগ্ন একটি কাশবনে নিয়ে সেলিম ও তাঁর দুই বন্ধুু ছালাম ঢালী ও খোকন ঢালী প্রায় দুই ঘণ্টা আটকে রেখে বাউলশিল্পীকে গণধর্ষণ করেন।  একপর্যায়ে ওই বাউলশিল্পী অজ্ঞান হয়ে পড়েন। প্রায় আধা ঘণ্টা পর জ্ঞান ফিরলে তাঁর চিত্কার শুনে এলাকাবাসী তাঁকে উদ্ধার করে। আজ সকালে তাঁকে শিবচর স্বাস্থ্য কমপ্লেক্সে  ভর্তি করা হয়েছে। এ ব্যাপারে শিবচর থানায় ধর্ষিতা বাদী হয়ে তিনজনকে আসামি করে একটি অভিযোগ দায়ের করেছেন।  চর জানাজাত ইউপি চেয়ারম্যান বজলু সরকার জানান, ঘটনাটি ন্যক্কারজনক। একজন অসহায় বাউলশিল্পীর সঙ্গে এ ধরনের ঘটনার কঠোর বিচার হওয়া উচিত।  উপজেলা স্বাস্থ্য কমপ্লেক্সের চিকিত্সক মো. কামাল হোসেন জানান, পরীক্ষার জন্য তাঁকে মাদারীপুর সদরের সিভিল সার্জনের কাছে পাঠানো হবে।  শিবচর থানার তদন্তকারী কর্মকর্তা মো. মিজানুর রহমান বলেন, এ ব্যাপারে দুপুরে মেয়েটি বাদী হয়ে একটি লিখিত অভিযোগ দিয়েছেন। তদন্তকারী  কর্মকর্তা নিয়োগ দেওয়া হয়েছে। ধর্ষকদের গ্রেপ্তার করতে অভিযান শুরু হয়েছে।